El jutjat d’instrucció número 15 de València, que instrueix presumptes irregularitats en la gestió del Palau de les Arts de València, ha sumat tres nous investigats al procés. Segons que ha informat el Tribunal Superior de Justícia (TSJ) del País Valencià, els nous investigats són el president del consell d’administració de l’empresa Patrocini, vinculada al Palau, un conseller d’aquesta empresa i l’administrador de la societat Radcliffe, la mercantil que va actuar com intermediària a les contractacions, amb “un augment desproporcionat i injustificat dels serveis prestats”, segons la resolució de la jutgessa. A la instrucció es troben investigades l’exintendent del Palau de les Arts, Helga Schmidt i  l’exdirector financer del Palau de les Arts, Ernesto Moreno. La causa es troba oberta pels presumptes delictes de prevaricació, malversació de cabals públics i falsedat documental.  La decisió es produeix després de rebre l’informe de la Unitat de Delinqüència Econòmica i Fiscal (UDEF) sobre la documentació i material informàtic que es va requisar durant els escorcolls del gener del 2015 al Palau de les Arts, al domicili de la intendent, al domicili de qui va ser director d'administració i a la seu d'una societat mercantil.  En aquest informe policial es considera que els tres nous investigats varen participar de manera activa en la contractació i gestió fraudulenta que s’investiga, segons la resolució de la magistrada instructora.  Els tres nous investigats declararan el 25, 26 d’abril i 5 de maig. Segons que ha informat el TSJ valencià, la jutgessa també prendrà declaració a diversos testimonis.

Summary: Tres investigats més per presumptes irregularitats en la gestió del Palau de les Arts de València


La portaveu de Cs, Lorena Roldán, ha assegurat que "no hi haurà gaire sorpreses" a les llistes electorals del partit si finalment se celebren eleccions el 10 de novembre i ha explicat que, en qualsevol cas, la decisió és en mans de la direcció de la formació. Ho ha dit en declaracions a la premsa aquest dijous després de reunir-se, amb els també diputats al Parlament Carlos Carrizosa i Noemí de la Calle, amb l'ONCE. Roldán ha demanat esperar que es convoquin oficialment les eleccions espanyoles i, malgrat que no ha apuntat cap canvi, el cert és que el partit haurà de resoldre qüestions com la baixa de Toni Roldán, que anava de número dos per Barcelona a la llista que encapçalava Inés Arrimadas i que va deixar el partit. La diputada taronja ha aprofitat per advertir el secretari general del PSOE i president en funcions, Pedro Sánchez, que "no es confiï" perquè "no seria la primera vegada que un president convoca eleccions i després se li esborra el somriure". Ha afirmat que l'objectiu de Cs el 10 de novembre serà sumar "un escó més" que l'esquerra per tal de desbancar "democràticament" Sánchez del poder, i ha insistit que ho faran amb el PP com a "soci preferent". No ha aclarit si buscarien el suport de Vox per fer-ho possible però sí que ha subratllat que, a diferència de les negociacions fallides entre el PSOE i Unides Podem, "els ministeris i el repartiment de cadires no serà un problema". "La mateixa nit electoral ens posarem en contacte amb el PP per poder tenir un govern en menys d'un mes", ha garantit, seguint la línia exposada pel president de Cs, Albert Rivera, que ha tancat la porta a entendre's amb Sánchez i ha situat el PP com a soci prioritari. Roldán també ha acusat el líder socialista d'"irresponsable" i l'ha fet responsable de la repetició electoral "perquè no vol trencar amb els seus socis, els nacionalistes".

Summary: Roldán no preveu "gaire sorpreses" a les llistes electorals de Cs però ho deixa en mans de la direcció del partit


Unes 5.000 persones, segons la Policia Municipal, s'han manifestat aquest diumenge a la tarda a Girona per denunciar la "violència de l'estat espanyol" durant l'1-O. Els assistents s'han concentrat a la plaça 1 d'Octubre a les set de la tarda i han continuat la marxa per la Gran Via Jaume I fins a la comissaria de la policia espanyola, al barri de Pedret. Allà, han cridat consignes com "fora les forces d'ocupació" o "els Mossos també són forces d'ocupació", en referència als efectius d'aquest cos que han acordat l'edifici. A tocar de la línia policial, han col·locat diverses caixes, llibres i urnes simulant un "mur contra la violència". Durant els parlaments, han reclamat fer efectiva la República i han animat als assistents a participar a la mobilització d'aquest dilluns a la tarda i a la concentració convocada pels CDR a les sis del matí.

Summary: Unes 5.000 persones es manifesten a Girona en contra de "la violència de l'estat espanyol" durant l'1-O


El vicepresident del Govern, Pere Aragonès, ha insistit que no està sobre la taula suspendre el Mobile World Congress pel risc del coronavirus i ha assegurat que és "plenament segur" participar-hi. En declaracions a TV3, Aragonès ha recordat que no hi ha cap cas de coronavirus a Catalunya i ha defensat que, en tot cas, el sistema sanitari català "està preparat". Per això, ha afirmat que es donen "totes les condicions perquè se celebri amb normalitat". El vicepresident ha explicat que està "en contacte permanent" amb GSMA i Fira de Barcelona i que hi ha "plena coordinació". Aragonès, com el conseller de Polítiques Digitals, ha dit que cal "fer front a l'epidèmia de la port i el neguit, més que no pas a una epidèmia mèdica".

Summary: Aragonès insisteix que "no està sobre la taula" suspendre el MWC i assegura que és "plenament segur" participar-hi


El Ple de la Paeria ha aprovat per unanimitat una moció de CCOO que reclama a la Generalitat la implementació d'una xarxa ferroviària de Rodalies al voltant de Lleida. El text planteja aprofitar els quatre corredors ferroviaris existents, incrementar els serveis i adequar els horaris existents i millorar les estacions i baixadors i els trens perquè el servei sigui accessible a les persones amb mobilitat reduïda, entre altres propostes. D'altra banda, el projecte comercial de Torre Salses ha tornat a ser objecte de debat arran de les crítiques d'algun dels grups en considerar que el plantejament de "galeria comercial" amb botigues, oci i restauració que està venent l'empresa que comercialitza el projecte "no s'ajusta" a l'expedient aprovat. L'alcalde Larrosa ha reiterat que l'acord plenari parla d'un "parc de mitjanes i grans superfícies" i ha assegurat que aquest acord "es complirà".

Summary: El Ple de la Paeria reclama la creació d'una xarxa ferroviària de Rodalies a l'entorn de Lleida


3 persones han resultat ferides i 62 més han hagut de ser evacuades aquest dijous a primera hora de la tarda a l'Hospitalet de Llobregat, a causa d'un incendi que ha tingut lloc en un pis d'un edifici de 15 plantes al número 18 de l'avinguda Vilanova. Els ferits han estat traslladats per unitats del Sistema d'Emergències Mèdiques (SEM) a l'Hospital de Bellvitge. Els Bombers han rebut l'avís de l'incident a les 14.43 h i hi han enviat 5 dotacions. Les flames estaven localitzades al menjador del pis afectat, on en aquell moment no hi havia ningú. A les 16.45 h el foc ja estava apagat, i els Bombers acabaven de revisar les instal·lacions per deixar tornar els veïns evacuats als seus domicilis.

Summary: 3 ferits i 62 evacuats per un incendi en un pis d'un edifici de 15 plantes a l'Hospitalet


La patronal de les elèctriques, l'Associació Espanyola de la Indústria Elèctrica (UNESA), ha presentat un recurs contenciós administratiu contra el reglament de l'Ajuntament de Barcelona que imposa sancions per l'incompliment de la Llei 24/2015 d'atenció a l'emergència habitacional i contra la pobresa energètica. La tinenta d'alcaldia de Drets Socials de Barcelona, Laia Ortiz, ha acusat les companyies de "menysprear" la legalitat catalana, impulsada en aquest cas per iniciativa popular i amb un suport majoritari del Parlament. Les ha titllades d'"insensibles" i de tenir una "avarícia sense límits". Al seu parer, aquest recurs és una "manca de respecte i xoca frontalment contra la garantia dels drets fonamentals". Després de recordar que el TC no ha suspès els articles relatius a la pobresa energètica, ha avisat que des de l'Ajuntament "no defalliran a l'hora de fer complir la llei". Els serveis jurídics de l'Ajuntament han tingut coneixement aquest divendres del recurs de UNESA, "que té noms i cognoms: Endesa, Gas Natural, Viesgo i EDP", ha afegit Ortiz, que ha remarcat que aquest "no és un recurs a una instrucció de l'Ajuntament sinó que el que diu és que no es donen per assabentats que hi ha una catalana que està vigent". La tinenta d'alcaldia ha recordat que aquesta part de la llei no va ser suspesa pel TC, i ha subratllat que fins i tot el ministre d'Energia l'ha avalada i l'ha considerada pionera, el que fa caure "pel seu propi pes" l'argument que esgrimeixen les elèctriques en el seu recurs, que és que les comunitats i els consistoris no són competents en aquesta qüestió.  Després de mostrar la seva "indignació" i de trobar "incomprensible" que les elèctriques hagin pres aquesta mesura després dels "drames humans" que les últimes setmanes s'han pogut constatar a causa de la pobresa energètica, Ortiz ha opinat que ara més que mai cal fer front comú entre municipis, ciutadans i Generalitat per continuar aplicant la llei, tot i que "l'enemic és gran". "No podem aplaçar les mesures per atendre la pobresa energètica, no podem esperar, perquè els casos, fins i tot amb víctimes que tenim les últimes setmanes, són evidents", ha insistit. Ortiz ha reconegut que aquest recurs no és un bon senyal de cara a la negociació dels convenis amb les companyies subministradores que s'està portant a terme des de l'Ajuntament.

Summary: Les elèctriques recorren el reglament de Barcelona que sanciona l'incompliment de la llei contra la pobresa energètica


La consellera diu que fa falta una dotació econòmica que ara no hi és per la pròrroga dels pressupostos ACN Igualada.-La consellera d’Empresa i Coneixement de la Generalitat de Catalunya, Àngels Chacón, espera que els Serveis Territorials d’Economia del Penedès, que s’instal·laran a Igualada, es puguin posar en marxa aviat. La consellera ha explicat que “el compromís” del desplegament de la delegació territorial "hi és" però que ara es troba aturat per falta dels recursos econòmics. “S’està parlant amb vicepresidència però ens trobem amb una pròrroga dels pressupostos”, ha lamentat la consellera, que confia en què passats els comicis d’abril i maig “hi hagi algun avenç”.

Summary: Chacón espera que els Serveis Territorials d’Economia al Penedès es puguin establir aviat a Igualada


Un total de 27 mitjans aeris s’estan reincorporant de manera progressiva a l’incendi que crema des d’aquest dilluns a Artana (Plana Baixa), segons que han informat fonts del Centre de coordinació d’emergències de la Generalitat Valenciana. Amb la sortida del sol, les aeronaus ha reprès les tasques d’extinció d’un foc que es va iniciar per causes que es desconeixen  a la zona del pinar de les Penyes Aragoneses d’Artana. L’incendi afecta els termes d'Artana, Alcúdia de Veo i Tales, i amenaça els d’Onda, Eslida i Aín. Més de 300 efectius coordinats entre diferents administracions treballen en la zona. Les flames s’han vist afavorides pel vent, l’orografia i la sequedat del terreny, segons han explicat les mateixes fonts.  El director general de l’Agència de Seguretat, José Maria Ángel, ha explicat aquest dimarts que s’ha fet un primer vol de reconeixement del perímetre del foc i que es treballa per minimitzar els efectes sobre el parc natural de la Serra d’Espadà.  Ángel no ha donat dades però sobre el nombre estimat d’hectàrees afectades. Es preveu que el president de la Generalitat Valenciana Ximo Puig informi sobre l’evolució de l’incendi aquest dimarts a les 10:00 hores des del lloc de comandament avançat a Artana.  Dos incendis més en actiu  D’altra banda, l’Agència Valenciana de Seguretat i resposta a les Emergència ha informat que l’altre incendi actiu a Tavernes de la Valldigna (Safor), iniciat també dilluns, compta amb tres mitjans aeris i la previsió que en les pròximes hores estigui controlat. Així mateix, 118 ancians han hagut de ser desallotjats de manera preventiva d’una residència a l’Olleria (Vall d’Albaida) a causa de l’incendi d’una fàbrica de plàstics.

Summary: 27 mitjans aeris es reincorporen de manera progressiva l’incendi d’Artana, a Castelló, que afecta la Serra d’Espadà


L'Ajuntament de Barcelona ha engegat un pla de renovació de l'enllumenat de la ciutat en més de 200 carrers, on es canviaran fins a 10.000 punts de llum per instal·lar-hi tecnologia LED. L'actuació es durà a terme durant els pròxims tres anys, amb l'objectiu que el 2020 aquest tipus de bombetes representin ja el 20% de les lluminàries de la ciutat –segons dades de 2014, no s'arribava ni l 5%–. L'objectiu de l'actuació és millorar l'eficiència energètica en el conjunt de la ciutat, fer possible una gestió intel·ligent de les lluminàries i millorar la salut ambiental i la seguretat de els instal·lacions. El canvi de les bombetes actuals pels LED també suposa tenir una il·luminació més uniforme als carrers, augmentant així la sensació de seguretat. Amb la instal·lació de les noves lluminàries amb tecnologia LED, l'Ajuntament s'estalviarà un 5% de la potència contractada i, a nivell energètic, això suposa al voltant de 3.620 MWh/any, el que equival al consum d'unes 1.550 famílies de Barcelona.  El pressupost és de 14 MEUR d'inversió i de 4 MEUR més en millores i manteniment per aquest mandat. Les obres començaran al gener i es preveu que s'allarguin fins l'octubre de 2020. Es prioritzaran les instal·lacions amb problemes de seguretat i més antigues, aquelles que registren més avaries i carrers amb problemes de lluminositat.

Summary: Barcelona canviarà 10.000 punts de llum per instal·lar-hi tecnologia LED


La cap de l'oposició i líder de Ciutadans al Parlament, Inés arrimades, ha afirmat aquest dijous que "els partits separatistes estan perduts i cada vegada més sols, però al final guanyarà la democràcia i el sentit comú" davant la possibilitat que la setmana que ve es puguin aprovar les lleis de ruptura i del referèndum. En una entrevista a Onda Cero, Arrimadas ha criticat que els partits separatistes es creguin que el Parlament és seu i "l’utilitzin al seu antull", la qual cosa suposa "trepitjar molts drets dels catalans representats" a la cambra catalana. La líder de Cs ha assegurat que el president Puigdemont, "sap que no podrà fer l'1-O, però no s'atreveix a dir-ho" i per això, segons diu, utilitza el "victimisme preguntant-se com retirarà les urnes el govern d'Espanya quan ells no han explicat com pensaven saltar-se les lleis per fer un referèndum il·legal".   Davant d'aquesta situació, la líder de Cs ha apostat per "guanyar-los en les urnes de les eleccions" perquè Catalunya tingui un nou govern liderat per Ciutadans. “Estem preparats per governar”, ha afegit.  Així mateix, Arrimadas ha demanat a Podemos i PSOE que “no posin excuses” i donin suport a la Llei de limitació de mandats que Ciutadans presentarà el dilluns al Congrés dels Diputats. Arrimadas ha tret pit d'aquesta mesura i ha dit que és "una més" de les moltes altres que ha presentat Cs per “garantir la regeneració democràtica”. Davant les crítiques del PP per presentar aquesta proposta, Arrimadas els ha demanat "coherència perquè va incloure aquesta mesura al pacte d'investidura i la sol·licita a les comunitats autònomes on no governen, com a Andalusia".

Summary: Arrimadas: "Els separatistes estan perduts i cada vegada més sols però al final guanyarà la democràcia i el sentit comú"


Un cadàver en avançat estat descomposició va ser localitzat el dijous passat en una àrea boscosa de Collserola prop de les Llars Mundet, al districte d'Horta-Guinardó de Barcelona. Una persona que passejava per la zona va trobar el cos, que per les condicions que presentava sembla que feia dies que estava en aquest indret. El cadàver, que tenia el cap separat del cos, es va trobar al costat d'una riera, cosa que podria haver-ne accelerat la desintegració. Els Mossos d'Esquadra estan a l'espera de les proves d'ADN i dels resultats de l'autòpsia per tal de determinar la identitat del difunt. També han obert una investigació per esbrinar les causes de la mort. Amb tot, segons la policia "no hi ha indicis de criminalitat" perquè el cos no té signes evidents de violència.

Summary: ACTUALIZACIÓ:Troben un cadàver en descomposició en una zona boscosa de Collserola a Barcelona


El consell nacional de Catalunya en Comú ha aprovat aquest dissabte el calendari de primàries per escollir la candidatura per les eleccions espanyoles. En concret, les primàries es faran entre el 12 i el 14 de març. Abans, però, del 4 fins el 7 de març es podran inscriure les candidatures i el 15 de març es proclamaran els resultats. El consell nacional ha decidit que les candidatures hauran d'estar encapçalades per un tàndem  home-dona "perquè es puguin aplicar criteris de gènere en els caps de llista de les quatre circumscripcions provincials". Les persones inscrites a Catalunya en Comú també hauran de decidir si es repeteix la coalició amb Podem i les forces del canvi. En cas afirmatiu, la llista resultant de les primàries s'unificarà amb els altres candidats en una única candidatura.

Summary: Catalunya en Comú farà primàries del 12 al 14 de març per escollir candidats a les eleccions espanyoles


La titular del Jutjat d’Instrucció número 1 de Sabadell ha dictat l’obertura de judici oral de la peça 30 del Cas Mercuri, amb la qual ha investigat la retirada de multes a familiars de l’exalcalde Manuel Bustos. Segons ha fet públic la Plataforma Sabadell Lliure de Corrupció –que exerceix l’acusació popular del cas-, la magistrada demana que es jutgi Bustos per dos delictes de tràfic d’influències i un delicte de prevaricació. Alhora, dicta seure al banc dels acusats l’excap de la Policia municipal, Josep Miquel Duran, per tràfic d’influències, malversació de cabals públics, falsedat documental i prevaricació administrativa. Finalment, també demana jutjar l’exdirector de l’Àrea d’Espai Públic de l’Ajuntament de Sabadell, Xavier Izquierdo, per un delicte de malversació de cabals públics. Amb la instrucció d’aquesta peça tancada, les defenses podran presentar els seus escrits i el cas passarà a l’Audiència Provincial de Barcelona, que haurà de fixar la data del judici. La Plataforma Sabadell Lliure de Corrupció ha informat que la jutgessa també ha requerit als acusats l’ingrés de fiances de forma cautelar. Així, ha demanat a Manuel Bustos i Josep Miquel Duran que paguin 533,33 euros, i també ha sol•licitat 178 euros al mateix Josep Miquel Duran i a Xavier Izquierdo. Per a aquesta peça 30 sobre les presumptes ordres que Bustos hauria donat a la Policia Municipal per a què es retiressin multes a la seva dona i als seus fills, tant el Ministeri Fiscal com l’acusació popular demanen penes de 2 anys de presó i 12 d’inhabilitació per a l’exalcalde socialista, a més d’una multa de 800 euros. Pel que fa a l’excap de la Policia, Josep Miquel Duran, les acusacions demanen 6 anys i mig de presó, 19 d’inhabilitació, 2 de suspensió de feina i una multa de 8.380 euros. Finalment, per a l’exdirector de l’Àrea d’Espai Públic, reclamen una pena de 5 mesos de suspensió de feina i 1.800 euros de multa. Al mateix temps, les acusacions demanen que Josep Miquel Duran i Xavier Izquierdo indemnitzin l’Ajuntament de Sabadell amb 133,50 euros, en concepte de responsabilitat civil, per restituir a la Policia Municipal els diners desviats amb les multes. Alhora, el Ministeri Fiscal i l’acusació popular també reclamen que Josep Miquel Duran pagui 200 euros a l’Agència Tributària de Sabadell per la multa indegudament anul•lada. La Plataforma Sabadell Lliure de Corrupció ha aplaudit que la jutgessa demani l’obertura de judici oral pel cas que investiga les multes retirades a familiars, i ha assegurat que la condemna per a aquesta peça podria comportar l’aixecament de la pena de presó que Manuel Bustos té actualment suspesa per la peça de Montcada.

Summary: La jutgessa del Cas Mercuri dicta l’obertura de judici oral contra Bustos per la peça de les multes retirades a familiars


La magistrada del TSJC que va ordenar el 27 d'octubre a Mossos, Guàrdia Civil i policia espanyola impedir el referèndum, Mercedes de Armas, ha aclarit que no va donar ordre escrita o verbal als cossos policials per aturar les càrregues de l'1-O. En una nota enviada al Tribunal Suprem (TS), que ha avançat 'El País', la magistrada ha negat haver ordenat a la policia espanyola i a la Guàrdia Civil posar fi a les càrregues policials als col·legis electorals de Catalunya.

Summary: La magistrada que va ordenar parar l'1-O nega haver demanat aturar les càrregues policials


L'Àrea Metropolitana de Barcelona (AMB) té en marxa un dispositiu de detecció i actuació contra la vespa asiàtica, després que en les darreres setmanes s'hagin notificat tres casos aïllats de presència d'aquest insecte a Vallirana, Badalona i Barcelona. Des de l’equip tècnic de l'AMB s’ha donat informació perquè els operaris de parcs i platges puguin diferenciar i detectar la presencia de l'espècie invasora dins de parc i platges metropolitans, un fet que encara no s'ha donat. Fins ara, les úniques visualitzacions properes s'han donat en un contenidor de Vallirana (Baix Llobregat) el 5 de juliol; en un jardí interior de la UB a Barcelona, el 13 de juliol, i en un pis del centre de Badalona, aquest 6 d'agost.

Summary: L'AMB té en marxa el protocol contra la vespa asiàtica després de les tres darreres troballes a l'àrea de Barcelona


La patronal de l'oci nocturn FECASARM ha assegurat aquest dissabte que denunciarà al Tribunal Superior de Justícia de Catalunya (TSJC) la resolució del Govern que obliga a tancar les discoteques, sales de festes i de ball a tot el país. En un comunicat, la FECASARM diu que la decisió de l'executiu català "és il·legal" perquè, malgrat que la llei de Salut Pública de Catalunya ho requereix, la resolució no compleix amb drets recollits per la Constitució com el de la llibertat d'empresa. A més, tampoc creuen que es compleixi el "principi de proporcionalitat" que preveu la llei, que demana establir mesures sempre amb la "menor afectació als drets" de les persones i ajustades territorialment al mínim àmbit necessari.  "Demanarem a la Sala del Tribunal Superior de Justícia que examini l'adequació de la limitació del dret d'empresa al bé que mitjançant ella es vol protegir, el de la salut de les persones", ha assegurat el secretari general de la FECASARM, Joaquim Boadas.  Així mateix, exposaran que hi havia mesures "molt menys costoses" per prevenir els problemes de salut pública i establiran que, des del seu punt de vista, "no s'ha actuat d'acord al principi de proporcionalitat".  D'altra banda, la patronal també està estudiant reclamar responsabilitat patrimonial a les administracions "pel temps que les activitats hagin estat tancades o amb l'activitat limitada".

Summary: La FECASARM denunciarà al TSJC la resolució del Govern que tanca l'oci nocturn per vulnerar "la llibertat d'empresa"


La comissió d'estudi per a l'avaluació i modernització de l'estat autonòmic ha celebrat aquest dimecres la primera reunió, on s'ha constituït la mesa i s'ha escollit president, el socialista José Enrique Serrano. L'eina, proposada pel PSOE i que compta amb l'aval del PP, servirà perquè durant sis mesos es configurin propostes per millorar el model territorial i el PSOE l'entén com a avantsala per afrontar una reforma de la Constitució. Ara bé, ja el primer dia el PP ha tancat la porta a cap reforma constitucional i ha deixat clar que no hi haurà "concessions als independentistes". "No venim aquí a reformar la Constitució, l'estat autonòmic es pot millorar sense necessitat de reformar la Constitució", ha manifestat el portaveu popular, José Antonio Bermúdez de Castro. La comissió neix, a més, amb marcades absències ja que cap partit català ni tampoc Podem, PNB o Bildu hi participen. Cs assegura que hi pren part però de manera "amb unes expectatives molt baixes".

Summary: El PP tanca la porta a reformar la Constitució el dia que arrenca la comissió per modernitzar el model autonòmic


El candidat a la presidència del PP espanyol Pablo Casado ha instat aquest diumenge els independentistes a fugir a Brussel·les o Alemanya si volen marxar de l'estat espanyol, perquè "Catalunya no se n'anirà d'Espanya". De fet, ha dit que no li preocupen els polítics independentistes presos, sinó els "centenars de milers de catalans" als quals el govern espanyol "deixa sols" i els diu, suposadament, que qui mana a Espanya són Carles Puigdemont i Quim Torra. En una visita a Barcelona, Casado també ha dit que cap policia espanyol ha de demanar perdó per "defensar els drets i llibertats" i creu que el govern espanyol no ha de dialogar amb els independentistes. En el dia central de campanya de les primàries al PP, Casado ha visitat Catalunya, on farà un acte amb militants a Barcelona i un altre a Lleida per veure el partit de la selecció espanyola de futbol. A la capital catalana s'ha presentat davant de la Prefectura Superior de Policia, a la Via Laietana, on ha saludat els agents que custodien la porta. En el primer dia de campanya va visitar la caserna de la Guàrdia Civil d'Altsasu (Navarra). Li ha donat suport l'exdirector general de la Policia, Ignacio Cosidó, i ha mantingut un breu diàleg amb el president de l'Associació Catalana de Víctimes d'Organitzacions Terroristes (ACVOT), José Vargas, que li ha demanat més suport en les polítiques a favor de les víctimes. Casado ha fet aquest gest per donar el seu màxim suport i "admiració" a la policia i la Guàrdia Civil en la seva tasca a tot l'estat però especialment a Catalunya. De fet, ha dit que "no s'ha de demanar perdó per aquells funcionaris que compleixen la funció de defensar els drets i llibertats". "Al contrari, són els governants irresponsables que han de demanar perdó per portar la ciutadania a intentar incomplir la llei i sobretot a l'enfrontament social, la divisió de les famílies, la fallida econòmica ja gairebé irremeiable i un ridícul internacional", ha afegit. "Si sóc president, Catalunya serà el pilar de la meva actuació, perquè aquí és on es lliura el major desafiament a la llibertat i la igualtat dels espanyols", ha assegurat. "No hi haurà contemplació ni diàleg amb qui vol trencar la legalitat, no hi ha d'haver cap simpatia cap els que estan fracturant Espanya". De fet, ha criticat el PSOE per "parlar de reformar la Constitució per obrir-la en canal per acontentar els que volen trencar Espanya". Igualment ha criticat l'apropament dels polítics catalans presos a centres penitenciaris catalans: "No em preocupen els quatre presos que eren a la Generalitat i van cometre delictes molt greus, em preocupen els centenars de milers de catalans als quals el govern espanyol deixa sols, perquè qui mana són Torra i Puigdemont", ha dit. I ha afegit que "ningú vol marxar d'Espanya, Catalunya no se n'anirà d'Espanya, si els independentistes volen anar-se'n, que marxin com Puigdemont a Brussel·les o Alemanya". Preguntat per la possible aplicació de l'article 155 altra vegada, ha dit que ho tornaria a fer i que s'hauria d'haver aplicat abans i de forma més extensa perquè ha estat un "fracàs". "A la vista està el que ha passat i segueix passant a TV3, l'adoctrinament i incapacitat perquè s'ensenyi en castellà a Catalunya o la retirada de la supervisió financera", ha posat d'exemple. Però a banda de la resposta jurídica i constitucional, Casado creu que el govern espanyol ha de fer més política i tenir més presència institucional a Catalunya, però "no fer-se fotos ni apel·lar al diàleg amb els que volen imposar idees sectàries i supremacistes". Casado vol "recuperar i liderar l'Espanya dels balcons, l'Espanya transversal que demanava parlar clar i sense complexos del que passava a Catalunya, que va posar la bandera espanyola al balcó perquè la protegissin de l'amenaça secessionista". Guanyar les municipals a les àrees metropolitanes perquè "mori" l'independentisme  Per a ell, fer política és "dir que els partits constitucionalistes poden guanyar a Barcelona, Tarragona, L'Hospitalet de Llobregat o Badalona". "Tota aquesta força majoritària pot reformar la societat, l'entelèquia de Tabàrnia és un símbol del que ha de passar a les municipals", ha explicat. Per això, vol que el PPC faci una aliança constitucional per "tornar a ser alternativa de govern útil, no només guanyar en vots com en les passades autonòmiques, sinó per fer oposició o liderar l'alternativa de govern, cosa que no va fer Cs". "Si recuperem el cinturó metropolità, Tarragona, si governem a Barcelona, l'independentisme haurà mort i compençarem a recuperar espai cívic, sense ira, amb capacitat d'acords dins de la llei i desterrant el racisme i el supremacisme de Torra en declaracions inadmissibles en un país democràtic", ha conclòs. De fet, creu que el PPC és "l'avantguarda" de tot el PP espanyol, ja que "són persones que han patit molt, amb pintades a les seus, amenaces de mort i d'agressió o fills assenyalats a les escoles". RTVE Sobre la pugna entre PSOE i Podem per pactar el nou director general de RTVE, Casado ha dit que les acusacions que feien al PP sobre manipulació política de l'ens públic eren "falses" i que unes setmanes després d'arribar al poder, les esquerres "s'han tret la careta: no els agrada la pluralitat informativa". Casado ha dit que Pablo Iglesias ja va dir el 2015 que volia governar RTVE, l'agència EFE i el CNI. De fet, ha dit que si ell presideix el PP no admetrà els "xantatges" dels partits que han donat suport a Pedro Sánchez en el debat de l'eutanàsia, l'acostament de presos etarres i polítics catalans o la direcció d'RTVE.

Summary: Casado diu que no li preocupen els polítics presos i insta els independentistes a exiliar-se si volen marxar d'Espanya


El govern espanyol no concreta si hauran de fer-ho amb mascareta ACN Madrid .-Els menors de 14 anys podran sortir a partir del 27 d’abril acompanyats d’un adult per fer les activitats previstes al decret d’alarma: comprar, anar a la farmàcia o al banc. El Consell de Ministres d’aquest dimarts ha aprovat demanar al Congrés el vistiplau aquesta mesura -en el marc de la pròrroga de l'estat d'alarma- que contempla que els nens puguin començar a sortir en les mateixes condicions que els adults. La ministra portaveu, Maria Jesús Montero, no ha concretat si hauran d’utilitzar mascaretes. Montero ha apel•lat a la responsabilitat dels adults perquè els menors “compleixin les recomanacions”. “Es tracta d’un alleujament parcial del confinament però la prioritat és evitar un hipotètic retrocés”, ha insistit la ministra. En aquest sentit, ha recordat que la majoria dels infants fa més de cinc setmanes que estan a casa seva i que, per tant, la possibilitat que contagiïn és “baixa”. Sense bicicletes  Montero ha explicat que en els propers dies editaran una guia “molt intuïtiva” perquè els pares puguin resoldre dubtes sobre què poden i no poden fer amb els més petits. En relació a la possibilitat que puguin sortit amb bicicletes o patinets, ha dit que en els propers dies es concretarà però que s’ha de prioritzar que els pares puguin tenir “control” sobre els menors i que, per tant, no seria “aconsellable”.  Racionalitat i sentit comú  En aquest sentit, ha remarcat que en cap cas es podran fer passejades sense justificar però que tampoc es vigilarà el temps que duri la sortida perquè només es contempla que es pugui fer en aquells casos permesos pel decret d’alarma. També ha insistit que s’hauran de mantenir les mesures de distanciament social i les d’higiene però no ha concretat si hauran d’utilitzar mascaretes o no. “Ha d’imperar la racionalitat i el sentit comú”, ha afegit.  També ha insistit que els menors de 14 anys hauran d’anar acompanyats dels adults amb qui convisquin habitualment amb l’objectiu, ha dit, de limitar al màxim la transmissió de la malaltia.  Montero ha negat també que la situació pugui provocar problemes en supermercats perquè estan "molt controlats" i ha dit que aquesta és una primera mesura i que, si funciona, se'n poden plantejar d'altres més "desitjables".

Summary: Els menors de 14 anys podran sortir amb un adult a partir del 27 d'abril per anar a comprar, a la farmàcia o al banc


El Tribunal Superior de Justícia (TSJ) del País Valencià ha admès a tràmit el recurs interposat pel PP contra l'Oficina de drets lingüístics de la Generalitat Valenciana. Així ho ha donat a conèixer aquest dilluns en roda de premsa el síndic adjunt del grup popular a les Corts Valencianes, Jorge Bellver, i la diputada portaveu de Justícia María José Ferrer San-Segundo remarcant les coincidències del seu recurs amb els informes previs del Consell Jurídic Consultiu i els informes de la sotssecretaria de la conselleria d'Educació.  Al respecte, Bellver ha considerat que el decret envaeix competències, suposa "un primer pas per fer-nos veure com normal la delació i denúncia entre ciutadans" i altera la convivència.

Summary: El TJS valencià admet a tràmit el recurs del PP contra l'oficina de drets lingüístics


El vicepresident i conseller d'Economia i Hisenda, Oriol Junqueras, ha explicat aquest dimecres en seu parlamentària que si la rebaixa de l'IRPF a les rendes baixes i mitjanes "fos petita, potser simplement l'increment del cicle ja ho reconfortaria" i per tant no caldria apujar l'impostos a les rendes més altes. "Depèn de la intensitat, de la durada, del temps...", ha dit en resposta a una pregunta oral del PPC. Tot i això, Junqueras ha advertit que "ningú al món pot reduir el deute, abaixar la pressió fiscal, tenir un pressupostos socialment expansius, gastar menys i ingressar menys". En aquest sentit, ha afegit que cal tenir una actitud "responsable " i  "allunyada de visions electoralistes".

Summary: Junqueras diu que una rebaixa "petita" de l'IRPF a les rendes baixes i mitjanes es compensaria amb la millora econòmica


Unes 300 persones de set municipis de la zona han participat en l’acte central de la iniciativa de neteja i sensibilització  ACN Tarragona.-L’Ampolla, Camarles, l’Aldea, Deltebre, Amposta, Sant Carles de la Ràpita i Sant Jaume d’Enveja són els set municipis que han participat aquest diumenge a la campanya ‘Per un Delta Net’, una iniciativa de sensibilització ambiental organitzada pel Parc Natural del Delta de l’Ebre, el Consorci de Polítiques Ambientals de les Terres de l’Ebre i l’Associació de Voluntaris del Parc Natural. Les accions s’han dut a terme en set punts diferents del territori i les 300 persones que hi han participat han aconseguit recollir fins a set tones de residus. El 75% dels residus recol·lectats són de plàstic (bosses, taps, bidons i xarxes); la resta de residus són metall, vidre o tèxtil. Segons Xavier Abril, de l’Associació de Voluntaris, la quantitat de brossa acumulada al Delta respon a diversos factors, entre els quals el fet que el Mediterrani sigui un mar “hiperpoblat” que deixa els residus a les platges quan hi ha temporals, però també degut a actituds incíviques.

Summary: La campanya ‘Per un Delta Net’ recull 7 tones de residus al Parc Natural del Delta de l’Ebre


L'advocat de l'Estat estudia la fórmula de prometatge del càrrec que ha fet aquest dimarts el nou president de la Generalitat, Carles Puigdemont. Ho fa per veure si ha vulnerat la llei d'alguna manera, atès que hi ha un reial decret que estableix que un càrrec de l'administració ha de prometre "lleialtat al Rei i guardar la Constitució". En lloc d'això, la presidenta del Parlament, Carme Forcadell, ha preguntat a Puigdemont si prometia “fidelitat a la voluntat del poble de Catalunya representat pel Parlament”. Puigdemont ha contestat: “Sí, prometo” i ha argumentat, ja com a President, que la fórmula de prometatge respon a un “cercle virtuós de legitimitat democràtica indiscutible”. Hores abans de la cerimònia de prometatge el ministre de Justícia, Rafael Catalá, ja advertia que el jurament o promesa no podia introduir "en cap cas" elements que el desvirtuessin. "El compliment de les obligacions de la Constitució forma part de l'obligació legal que existeix", recordava. Tot i això també admetia que la jurisprudència del TC i de la Junta Electoral Central (JEC) apunten que es poden "introduir formules addicionals al jurament" que "no desvirtuïn aquestes circumstància".

Summary: L'advocat de l'Estat estudia si la fórmula de prometatge del càrrec de Puigdemont vulnera la llei


Els trams de l'AP-7 i l'N-340 afectats per la calamarsa aquesta tarda encara registren retencions a Torredembarra ACN Barcelona.-La neu que cau aquest dilluns a la tarda a Osona i en alguns punts de la Selva continua dificultant la circulació a l'Eix Transversal en diversos trams, segons informa el Servei Català de Trànsit amb dades de les vuit del vespre. Així, a la C-25 es necessiten cadenes a Espinelves i a Sant Hilari de Sacalm es produeixen 19 quilòmetres de retencions, hi ha restriccions per als vehicles de tercera categoria a Caldes de Malavella en sentit Lleida i a Santa Coloma en sentit Girona, on són desviats per la C-63. A més, a la C-17, es necessiten cadenes a Balenyà i hi ha restriccions per als vehicles de tercera categoria i hi ha 10 quilòmetres de retencions en els dos sentits a Vic.  A la C-16, s'acumulen 8 quilòmetres a Vacarisses i 15 més a la C-59, a la zona de Moià. (En aquesta actualització, s'han afegit els 19 quilòmetres de retencions a Sant Hilari Sacalm i els 15 de la C-59, a Moià, entre d'altres) Pel que fa les vies del Tarragonès afectades per la calamarsada, poc abans de les vuit del vespre encara hi havia vuit quilòmetres de retencions a l'AP-7 Torredembarra en sentit sud, sis a l'A-7 en els dos sentits i tres més a l'N-340, també en sentit sud. Altres vies afectades per la neu són l'A-2, on hi ha restricció per als camions, la C-59, tallada a Sant Feliu de Codines i amb obligatorietat de cadenes entre Moià i l'Estany. Tampoc es pot circular per la BV-1221 a Matadepera ni per la BV-4024 a Bagà. També, es necessiten cadenes són la C-28 a Alt Àneu, la B-520 entre Vic i Taradell, la BP-4313 entre Balsareny i Avinyó, la BV-4031 entre Castellar de n'Hug i Toses, la BV-5303 entre Tona i Sant Miquel, la BV-5305 entre Taradell i Sant Miquel, la BV-5306 entre Taradell i Malla, la N-141C a Calders, la C-142b per accedir al Pla de Beret i la GIV-5201 a Viladrau.

Summary: ACTUALIZACIÓ:La neu continua dificultant la circulació a l'Eix Transversal


La Generalitat ha iniciat els treballs de recuperació i protecció dels sistemes dunars de les platges de Castelló d'Empúries, Sant Pere Pescador (Alt Empordà), Torroella de Montgrí i Pals (Baix Empordà). Les obres, que tenen un pressupost de 600.000 euros, es financen amb fons FEDER i busquen frenar la degradació d'aquestes zones, recuperar-ne la morfologia, eliminar flora invasora i recuperar els hàbits de vegetació autòctona. La previsió és que l'actuació s'enllesteixi aquesta primavera. A la costa empordanesa, l'impacte humà de les urbanitzacions  i el gran flux de visitants ha canviat històricament el transport i la sedimentació de la sorra així com els moviments propis que tenen els sistemes dunars. Això ha provocat, a la vegada, fenòmens erosius.  Per fer front a aquesta situació, la Generalitat s'ha marcat com a prioritat la recuperació de les morfologies d'aquests paratges. La situació, a més, afecta algunes espècies com el corriol camanegre, que té en aquestes platges les principals poblacions reproductores del litoral gironí.  Entre les mesures que s'estan adoptant, hi ha la instal·lació d'un acordonament que dissuadeixi el pas de les persones. També es reforçarà la vegetació autòctona, s'eliminaran espècies invasores i s'hi col·locarà senyalització informativa.

Summary: Inicien els treballs per recuperar les dunes de les platges de Castelló, Sant Pere Pescador, Torroella de Montgrí i Pals


El ple de l'Ajuntament d'Alcanar (Montsià) ha aprovat, amb els únics vots a favor de l'equip de govern d'ERC, una moció dels republicans per eliminar els privilegis institucionals dels regidors així com garantir que la seva actuació es basi en el "respecte"  i la "responsabilitat". Segons el govern municipal, la idea és també "blindar" una sèrie de pràctiques que poden arribar a ser fraudulentes, "tot i que en l'actualitat estan eradicades o no es duen a terme". Concretament, tant els membres de l'equip de govern com els de l'oposició assumeixen el compromís de no exercir ni ells mateixos, ni els familiars de primer i segon grau, activitats de tipus immobiliari al municipi. Tampoc altres activitats que suposin un conflicte d'interessos  amb les obligacions del seu càrrec ni mantenir cap tipus de contractació amb la corporació. També renuncien a acceptar regals, favors, menjars o serveis en condicions avantatjoses procedents de tercers i que vagin més enllà dels usos habituals, socials i de cortesia. Addicionalment, amb l'acord aprovat els regidors es comprometen a respondre qualsevol sol·licitud d'informació de la ciutadania relativa a les seves funcions així com assistir a les taules de contractació i reunions de treball a les quals siguin convocats. També renuncien a tenir targeta de crèdit a càrrec de l'Ajuntament, gaudir plaça de pàrquing reservada en qualsevol instal·lació municipal ni tampoc autorització per aparcar el vehicle particular en zones restringides, vehicle oficial o xofer a càrrec del consistori.  La proposta es va aprovar el ple del passat 26 de gener amb els únics vots a favor d'ERC a l'equip de govern. Per part de l'oposició, els regidor de PSC i CiU, es van abstenir, mentre que la CUP i el PP van votar en contra. La moció, segons el govern municipal, ampliava el contingut d'una altra presentada per la CUP –referent a la renúncia dels membres de la corporació a rebre entrades per a espectacles organitzats per l'Ajuntament-  i que es va aprovar al ple d'octubre. L'alcalde, Alfons Montserrat, ha qualificat la proposta de declaració de principis, com un "exercici d'exigir-nos una mica més del que diu la llei". "No volem que hagi la percepció equivocada de què els membres de l'Ajuntament d'Alcanar tenen privilegis", ha tancat.

Summary: El ple d'Alcanar acorda suprimir els privilegis institucionals dels regidors


La línia de bus exprés.cat entre Lleida i Alfarràs ha entrat en funcionament aquest dilluns amb una oferta de 43 expedicions entre anades i tornades, de dilluns a divendres feiners, amb sortides cada hora des de les set del matí fins a les nou de la nit, i reforços en hores punta. Amb aquesta ja són dues les línies d'altes prestacions que funcionen a la demarcació de Lleida i 23 a tot Catalunya. Aquesta nova línia representat un increment de l'oferta del 22% respecte als serveis de la línia convencional. En aquest corredor l'any passat la demanda es va situar en 255.139 passatgers. El secretari d'Infraestructures i Mobilitat, Ricard Font, ha dit que fins al 2018 s'implantaran quatre línies més d'aquest bus que uniran Lleida amb Alpicat, Almacelles, Alcarràs i les Borges Blanques. Ricard Font ha estat l'encarregat d'inaugurar oficialment aquesta nova línia de ''velocitat comercial'' que ja ha començat a operar a partir de les set del matí d'aquest dilluns. En aquest sentit, el secretari d'Infraestructures i Mobilitat ha destacat que la posada en marxa de la línia era una ''reivindicació històrica dels alcaldes i ha remarcat el caràcter ''d'intermodàlitat'' del que està dotada ja que connecta directament amb l'estació d'alta velocitat de la ciutat de Lleida. D'altra banda, Font ha explicat que les línies de bus exprés s'aniran estenen pel conjunt del país fins al 2018 i que en el cas de Lleida se'n preveuen quatre més. La previsió és que l'any que ve se'n posin en marxa dues i el següent dues més. Aquestes línies uniran Lleida amb Alpicat, Almacelles, Alcarràs i les Borges Blanques. Les característiques de la línia L'e-2 Lleida-Alfarràs ofereix una sortida cada hora des de les set del matí i fins a les nou de la nit, amb reforços de serveis a les hores punta del matí i vespre. La velocitat comercial d'aquestes línies d'altes prestacions també és superior a la de les línies convencionals i els busos incorporen altres millores en el servei, com Wifi gratuït. En el cas de l'e2, es garanteix l'accessibilitat al bus de les persones amb mobilitat reduïda mitjançant trucada prèvia, amb 24 hores d'antelació. D'aquesta manera, l'operador Autocars Gamon, podrà garantir una correcta prestació del servei a tots els usuaris. La línia exprés Lleida-Alfarràs, forma part del sistema tarifari integrat de l'ATM Lleida i hi són vàlids tots els títols de transport d'una i dues zones. Al desembre de 2014 es va posar en marxa la primera línia de bus d'altes prestacions a la demarcació de Lleida, juntament amb una oferta combinada en el servei de tren. L'e1: Cervera – Lleida ha transportat els primers deu mesos de funcionament 34.286 viatgers, el que suposa un increment de la demanda del corredor d'un 39%. 40 línies de bus exprés arreu de Catalunya Amb l'objectiu de millorar la mobilitat sostenible arreu del territori, el Departament està implantant progressivament la xarxa de bus d'altes prestacions 'exprés.cat' a tot Catalunya des de la tardor de 2012. Es tracta d'una aposta per aquest tipus de transport públic per connectar de manera ràpida i sostenible i econòmica els principals pols de mobilitat del país. La xarxa està formada per 40 línies interurbanes que són les que concentren una major demanda de viatgers. Concretament transporten anualment 21,32 milions de passatgers, la qual cosa suposa el 40% de la demanda total. Aquest tipus de xarxa ja funciona a altres ciutats del món com París, Istanbul, Hamburg o Nantes, i presenten un conjunt d'avantatges respecte les línies convencionals, com ara una reducció notable del temps del trajecte del recorregut, gràcies a l'aprofitament d'infraestructures com ara carrils bus o prioritats semafòriques en els encreuaments, que permet assolir velocitats comercials més competitives, i també gràcies a la configuració dels serveis, amb poques parades al llarg del recorregut, per tal d'oferir un servei atractiu a l'usuari. A data d'avui ja s'ha superat el 50% d'implantació de les línies de bus exprés, d'un total de 40. La demanda anual dels corredors d'aquestes línies és superior als 9.200.000 viatges, amb creixements de fins al 57%. El grau de satisfacció dels usuaris és de més de 8 punts sobre 10.

Summary: Entra en funcionament la nova línia de bus exprés.cat entre Lleida i Alfarràs


La majoria de les empreses ebrenques no tenen plans d'igualtat de gènere. Els delegats sindicals del territori s'han començat a formar per exigir que s'implantin, ara que s'obliga a tenir-ne a les empreses amb més de cinquanta treballadors. En els territoris rurals, com és el cas de les Terres de l'Ebre, el predomini de sistemes patriarcals i masclistes fan que les polítiques d'igualtat de gènere arribin tard a les empreses. Des del sindicat CCOO denuncien que en sectors com la construcció o els serveis, moltes dones al territori pateixen violències i discriminació i per erradicar-ho també s'exigiran els protocols normatius contra l'assetjament sexual o per raó de sexe.

Summary: Els delegats sindicals de l'Ebre es formen per exigir plans d'igualtat de gènere a la empreses del territori


L'Ajuntament de Tarragona contractarà un servei de detectius privats per perseguir els propietaris incívics de gossos i poder-los sancionar per no recollir els excrements del seu animal al carrer. És la principal novetat de la segona fase de la campanya municipal que l'Ajuntament ha endegat per fomentar el civisme 'Em comprometo amb Tarragona' a partir d'aquest dilluns. La tasca dels detectius privats consistirà en localitzar la persona que no recull els excrements del seu gos i recollirà imatges on quedi reflectit el dia, lloc i hora de la infracció. Amb aquesta informació, el departament de Neteja Pública elaborarà un informe de verificació dels fets i tramitarà la sanció corresponent mitjançant l'ens BASE de la Diputació. La primera fase de la campanya es va iniciar al juny amb els equips d'informadors que recorren els punts calents i faciliten informació de la campanya als propietaris de gossos. Des de llavors, l'Ajuntament ha imposat una trentena de sancions, d'uns 100 euros, a propietaris de gossos, la gran majoria per no recollir els excrements de l'animal. A més, també n'hi ha hagut per no portar el gos amb morrió. Ara, la segona fase de la campanya s'allargarà fins a finals d'any.

Summary: Tarragona contracta detectius privats per sancionar als propietaris incívics de gossos


El debat que els candidats del PP, Pablo Casado; PSOE, Pedro Sánchez; Units Podem, Pablo Iglesias, i Ciutadans, Albert Rivera, faran dilluns 22 d'abril a RTVE començarà a les deu de la nit i durarà cent minuts. El conglomerat estatal de mitjans públics ha anunciat que des de dues hores abans farà programació especial. És el primer dels dos debats que enfrontarà els quatre candidats. El segon tindrà lloc l'endemà, el 23 d'abril, a Atresmedia. Es tanca, així la polèmica que ha perseguit aquests espais els darrers dies pel fet que el candidat socialista només volia participar en un dels dos. Finalment, Sánchez ha cedit a les pressions i serà als dos encontres. Al debat de RTVE, els quatre candidats estaran drets rere un faristol. Hi haurà quatre blocs temàtics i estarà moderat pel periodista Xabier Fortes. Segons ha indicat RTVE, el debat, que se celebrarà a l'estudi A1 de Prado del Rey, a Madrid, començarà amb una intervenció inicial de cada candidat i acabarà amb el conegut 'minut d'or', missatge final en què els quatre polítics poden demanar el vot adreçant-se directament a càmera. Obrirà el programa Albert Rivera i el seguiran Pablo Iglesias, Pedro Sánchez i Pablo Casado, segons ha determinat el sorteig celebrat a Torrespaña amb els directors de campanya dels quatre partits "com a testimonis". L'ordre del minut final serà Casado, Iglesias, Rivera i Sánchez. Pel que fa a les temàtiques, el debat es dividirà en quatre blocs amb una intervenció final per a cada candidat. També s'ha establert per sorteig qui obre i tanca cada tema. Els blocs començaran amb un minut i mig d'intervenció de cada candidat sense que els altres puguin intervenir, temps que perdran si no aprofiten del tot. En política econòmica començarà Pablo Casado i acabarà Albert Rivera. En política social, Rivera obrirà i tancarà Pablo Iglesias. En política territorial, començarà Pedro Sánchez i acabarà Casado. I en regeneració democràtica i pactes postelectorals, obrirà Iglesias i tancarà Sánchez. Pel que fa a l'escenari, els candidats debatran drets rere un faristol. L'ordre com es col·locaran aquests elements escènics també s'ha sortejat. D'esquerra a dreta de la pantalla hi haurà Casado, Sánchez, Rivera i Iglesias. Els comitès de campanya han sortejat, fins i tot, la manera com els quatre candidats arribaran a Prado del Rey. El primer serà Pablo Casado a les 20.50 h. Després, en intervals de deu minuts, Albert Rivera, a les 21.00 h, Pedro Sánchez, a les 21.10 h, i l'últim Pablo Iglesias, a les 21.20 h. Finalment, i pel que fa a les finestres per les quals es podrà veure el debat. RTVE l'oferirà per 'La 1', pel canal '24 horas', per 'TVE Internacional', per Radio Nacional de España i per RTVE.es. A banda, RTVE està en converses amb les televisions públiques autonòmiques, agrupades a la Forta, per facilitar el senyal del debat a tots els mitjans audiovisuals públics, i està oberta a facilitar-la a tots els mitjans que la sol·licitin.

Summary: El debat a quatre de TVE el començarà Albert Rivera i el tancarà Pedro Sánchez


Els fets no han causat ferits ni hi ha cap perill per als edificis propers ACN Badalona.-Uns operaris que treballaven a l'Avinguda President Companys de Badalona han provocat accidentalment una fuita de gas d'una canonada de mitja aquest dilluns al matí que no ha causat ferits ni suposa cap perill per als edificis propers, segons han informat els Bombers de la Generalitat, que s'han traslladat al lloc amb dues dotacions. La Policia Local ha donat l'avís al voltant de dos quarts de dotze del migdia. Els fets, que s'han produït en la confluència amb el carrer de Navarra al voltant de dos quarts de dotze del migdia, han obligat a tallar la circulació en aquesta via. Segons els Bombers de la Generalitat, a la zona no hi ha vent i la fuita es dissipa cap a dalt, amb l'ajuda d'una cortina d'aigua. Per la seva banda, els operaris de la companyia han tancat les vàlvules properes a la fuita i la Guàrdia Urbana ha demanat no apropar-se a la zona i seguir les indicacions dels agents.

Summary: Uns operaris foraden una canonada de gas i causen una fuita a l'Avinguda President Companys de Badalona


Els Mossos d'Esquadra van detenir dissabte passat, 1 d'octubre, dos homes, de 37 i 49 anys i veïns de Barcelona, quan robaven a l'interior d'un tràiler estacionat en una àrea de descans de la C-32 al seu pas per Gavà (Baix Llobregat). Els fets van tenir lloc als volts de dos quarts de cinc de la matinada quan una patrulla dels mossos va advertir com un turisme aparcava darrere un tràiler i els seus dos ocupants, després de manipular la lona de tancament lateral del camió, accedien al seu interior. En acostar-se al vehicle dels lladres, els agents van comprovar que havien abatut els seients posteriors per augmentar-ne la capacitat de càrrega. Una vegada que els mossos van rebre el suport necessari per poder assegurar la detenció, van procedir a l'arrest dels dos homes quan encara estaven a l'interior del tràiler apilant part de la càrrega. La seqüència de fets es va produir amb el conductor dormint a la cabina del camió. Els dos detinguts, amb 30 antecedents per fets similars, van passar a disposició judicial i el jutge en va decretar la seva llibertat amb càrrecs.

Summary: Detinguts in fraganti dos teloners quan robaven a l'interior d'un tràiler en una àrea de descans de la C-32 a Gavà


Els Mossos d'Esquadra han detingut aquest dimarts al matí el conductor que va provocar l'accident mortal de dilluns a la carretera C-63 a Sils (Selva) quan anava begut. Els mossos li atribueixen delictes d'homicidi per imprudència greu i contra la seguretat del trànsit per conducció temerària i per circular sota els efectes de l'alcohol. El conductor, que va resultar ferit greu, va donar una taxa superior als 0,60 mg/l, positiu penal. Els agents l'han arrestat tan bon punt ha rebut l'alta de l'hospital Josep Trueta. Els mossos confirmen que continuarà detingut fins que passi a disposició del jutjat d'instrucció en funcions de guàrdia. La víctima mortal del sinistre tenia 44 anys i era veí de Lloret de Mar. Al xoc s'hi va veure implicat un tercer vehicle, l'ocupant del qual va resultar ferit de menys gravetat i el van atendre a l'Hospital de Blanes.

Summary: Detingut el conductor begut que va provocar l'accident mortal de Sils


La Diputació de Barcelona ha finalitzat el desplegament de les 41 oficines del Servei d'Intermediació en Deutes de l'Habitatge (SIDH) amb l'obertura de l'oficina de Moià, que donarà cobertura a tota la comarca. Aquest servei, que compta amb la col·laboració dels Ajuntaments, Consells Comarcals, la Generalitat i els col·legis d'advocats, està adreçat a persones que no poden afrontar el pagament de la hipoteca o el lloguer de l'habitatge. Malgrat que s'ha presentat oficialment aquest divendres, l'oficina de Moià ja està operativa des de fa tres mesos i, en aquests moments, està gestionant set casos d'impagament d'hipoteca. El batlle de Moià i president del Consell Comarcal del Moianès, Dionís Guiteras, ha celebrat la implantació d'aquest servei, ja que fins ara els veïns de la comarca havien de desplaçar-se al Bages o al Vallès Oriental. D'entrada, l'oficina obrirà cada quinze dies, però no es descarta que s'ampliïn les hores i dies d'atenció en un futur.

Summary: Finalitza el desplegament de les 41 oficines del Servei d'Intermediació en Deutes de l'Habitatge amb l'obertura a Moià


El Festival Internacional de Teatre de Tarragona (FITT) ha programat per a la cinquena edició fins a 15 espectacles de noves dramatúrgies. Del 12 al 21 de juliol, el certamen, organitzat per la Sala Trono i amb el suport de l’Ajuntament i Cultura de la Generalitat, oferirà en diversos espais propostes de companyies d’Argentina, Iraq, Anglaterra, França i Hongria, a més de Madrid, Euskadi i Catalunya. Entre la programació, que s’ha presentat aquest dimecres, n’hi ha de sorprenents, com una peça per a només cinc espectadors, ‘Cosas que se olvidan fácilmente’, de Xavier Bobés; o ‘Mi hijo solo camina un poco más lento’, d’Ivor Martinic, d’estrena estatal. El festival vol ser un aparador i dona cabuda a autors tarragonins, com Marc Chornet, amb ‘Vaig ser pròsper’, o Roberto G. Alonso, amb ‘A mi no me escribió Tennesee Williams (porque no me conocía)’. Per primer cop, el certamen també programa un espectacle per al públic familiar, ‘Dancing Graffiti’. El ‘Youngfitt’, amb muntatges arriscats, es potencia i repetirà al Teatre Metropol. A banda, 'El Teatret del Serrallo' i 'El Magatzem' se sumen als espais del FITT.

Summary: El Festival Internacional de Teatre de Tarragona programa 15 espectacles i potencia l'aposta pel talent tarragoní


La Policia Municipal de Sabadell ha denunciat un conductor de 23 anys per circular a 124 quilòmetres per hora en un tram de 50 quilòmetres per hora. Segons han informat fonts policials, els fets van tenir lloc dimarts a tres quarts d'onze del matí quan la una patrulla va detectar un vehicle esportiu circulant a gran velocitat al la zona del Passeig de Sant Pau de Riu-sec, en direcció a la localitat veïna de Badia del Vallès. El jove ha estat denunciat per un delicte contra la seguretat del trànsit, ja que segons han recordat els agents locals, el codi penal tipifica com a delicte conduir amb un excés de velocitat superior a 60 quilòmetres per hora respecte el límit establert en vies urbanes.

Summary: La Policia Local de Sabadell enxampa un conductor circulant a 124 quilòmetres per hora en un tram de 50


Impuls al turisme familiar a la Costa Daurada i Terres de l'Ebre amb una inversió de 3,7 milions d'euros, finançada pels fons europeus de desenvolupament regional FEDER, la Diputació de Tarragona, que lidera les actuacions, i les institucions i resta d'entitats implicades. El conveni pel Projecte d'Especialització i Competitivitat Territorial (PECT) TurisTIC en família, signat aquest dilluns, se centra en la gestió de dades i recursos turístics, la promoció de patrimoni, la cultura del vi, la platja i l'alimentació saludable o la innovació en les experiències en família. Entre els projectes hi ha la creació d'una "platja innovadora", que permeti fer activitats a les platges durant tot l'any, la generació d'experiències al voltant de la vinya, diversificant l'oferta i incloent-hi els infants, o la promoció de les troballes als jaciments històrics de la Boella, a la Canonja. A més del PECT TurísTIC en família, la regió posarà en marxa també altres projectes, que comptaran amb el suport de la Diputació de Tarragona, amb 1,3 milions d'euros –un 25% de la despesa elegible dels projectes- i que en total sumen la mobilització de 9,2 milions d'euros a través dels fons FEDER i els 26 agents públics i privats a la demarcació de Tarragona. En concret, es tracta de la Reserva de la Biosfera Terres de l'Ebre, coordinat a través del Consell Comarcal del Baix Ebre; l'Alimentació innovadora, segura i saludable, a través de l'Ajuntament de Reus; o el 'Priorat-Montsant Siurana, paisatge agrícola de la muntanya mediterrània', a través del Consell Comarcal del Priorat.

Summary: Impuls al turisme familiar i la innovació amb una inversió de 3,7 MEUR a la Costa Daurada i Terres de l'Ebre


El president del tribunal, Manuel Marchena, ha evitat més preguntes de les defenses al coronel que va coordinar l'operatiu de l'1-O, Diego Pérez de los Cobos, sobre càrregues policials. Ha estat el lletrat Jordi Pina qui ha insistit si considerava que "25 policies usant defenses contra gent amb les mans alçades" no era un càrrega. Marchena ha impedit la resposta del coronel i ha retret al lletrat de Rull, Turull i Sànchez que ja havia respost en la sessió de dimarts dient que no hi havia hagut càrregues. Pina ha insistit i ha recordat al coronel que estava sota jurament i que podia cometre un delicte de fals testimoni. Això ha molestat Marchena, que ha demanat a Pina que no fes més advertències en aquest sentit perquè no era ell qui li havia de recordar que estava sota jurament perquè ja ho havia fet el tribunal. "Vostè no em pot interrompre a mi, jo sí que puc fer-ho; aquesta situació és impròpia de la seva trajectòria jurídica", li ha etzibat Marchena.

Summary: Marchena evita més preguntes de les defenses a Pérez de los Cobos sobre si van existir càrregues policials l'1-O


El president del govern espanyol en funcions, Pedro Sánchez, ha assistit aquest diumenge al vespre a la cimera del G-7, a la localitat del País Basc francès Biarritz. Sánchez ha estat convidat pel president francès, Emmanuel Macron, al sopar de líders del G-7, i hi ha anat amb la seva dona. En un missatge a Twitter, Sánchez ha assegurat que aquesta trobada és "una oportunitat per abordar els grans reptes que afronta la societat internacional". Així, ha mencionat la "lluita contra la desigualtat, el canvi climàtic i la defensa del lliure comerç internacional basat en les regles". També ha agraït a Macron la invitació i ha afirmat que "Espanya continua participant de forma activa dels debats globals davant dels reptes com el canvi climàtic, la biodiversitat, la transformació digital o la igualtat". A banda dels caps d'Estat i de Govern del G-7, grup integrat pels EUA, el Canadà, Alemanya, França, el Regne Unit i el Japó, hi assisteixen els presidents de la Comissió i del Consell europeus, Jean-Claude Juncker i Donald Tusk respectivament.

Summary: Sánchez assisteix al sopar de líders del G-7, "una oportunitat per abordar els grans reptes de la societat internacional"


Un centenar de persones han reflexionat aquest divendres sobre les relacions entre Catalunya i Andalusia a la trobada 'Diálogos', que ha tingut lloc al Palau Macaya de Barcelona. L'acte ha comptat amb la participació de personalitats com l'exsecretari general de CCOO a Catalunya i exdiputat al Parlament Joan Coscubiela, l'expert en dret constitucional Javier Pérez Royo, la política Laia Bonet o la politòloga Àstrid Barrios han pres part de la iniciativa, que continuarà aquest dissabte. Aquesta trobada és la continuació de l'esdeveniment 'Diàleg Andalusia-Catalunya' que va tenir lloc a Sevilla a finals d'octubre i on també van participar un centenar de persones de les dues comunitats.

Summary: Un centenar de persones reflexionen sobre les relacions entre Catalunya i Andalusia a la trobada 'Diálogos'


L'advocat, veí de València d'uns trenta anys, R. C. D., acusat d'haver convençut una nena de nou anys de Lleida perquè li enviés fotografies nua, ha acceptat aquest dimecres dos anys de presó per un delicte de corrupció de menors. Les parts han arribat a aquest acord quan ja s'havia celebrat aproximadament la meitat de la vista a l'Audiència de Lleida. Com que l'acusat no té antecedents, podrà demanar la suspensió de la pena i evitar així entrar a la presó. La fiscalia, però, ha informat que, com a condició a la suspensió, l'home no podrà tornar a delinquir en un termini de quatre anys, haurà de participar en un programa formatiu per evitar tornar a incórrer en aquests comportaments i haurà d'indemnitzar la nena amb 40.000 euros pels danys morals causats. La fiscalia demanava inicialment sis anys de presó i en la seva declaració, l'acusat ha negat els fets. Finalment, però, amb l'objectiu de rebaixar la condemna, l'home ha acceptat haver demanat i rebut les fotografies de la nena nua i ha reconegut ser conscient que la nena era menor d'edat, tot i que no tant petita. L'acord, per un delicte de corrupció de menors, també contempla dos anys de llibertat vigilada. Els fets van tenir lloc l'any 2015, quan la mare d'una nena de nou anys va descobrir que la seva filla havia enviat dues fotografies de la part inferior del seu cos, nua, a l'acusat, a través de l'aplicació mòbil 'Hangouts'. La dona va trobar les imatges perquè la nena les enviava des del seu mòbil i aquestes es quedaven emmagatzemades en l'aplicació 'Picassa'. La mare va decidir contactar amb l'home fent-se passar per la seva filla i aquest li va demanar més fotografies. Durant la vista també ha transcendit que l'home li va enviar una foto despullat a la menor, que va desencadenar que es donessin a conèixer els fets. Segons el ministeri públic, "l'acusat era plenament conscient de l'edat de la nena". Tot i que l'home, en la seva declaració a l'inici del judici, ha negat haver demanat ni haver rebut fotografies de la nena, finalment, quan ja s'havia celebrat aproximadament la meitat de la vista, ha decidit reconèixer els fets i les parts han pactat una pena de dos anys de presó. Durant la vista, ha declarat la nena, la seva mare i els mossos que van dur a terme la investigació. Durant el judici no s'ha permès als mitjans de comunicació enregistrar l'àudio ni prendre cap imatge dins la sala.

Summary: Reconeix que va convèncer una nena de Lleida perquè li enviés fotografies nua i accepta dos anys de presó


El vicepresident participa del gabinet de crisi que es reuneix a Palau de la Generalitat ACN Barcelona.-El vicepresident del Govern, Oriol Junqueras, ha agraït a través del seu compte de Twitter les trucades telefòniques de la vicepresidenta del govern espanyol, Soraya Sáenz de Santamaría; la vicepresidenta de la Generalitat Valenciana, Mónica Oltra; i el vicepresident del govern balear, Biel Barceló, que s'han interessat pel "tràgic" atemptat a Barcelona. Així ho ha manifestat el vicepresident a través del seu compte de Twitter. Junqueras participa a aquesta hora de la reunió del gabinet de crisi del Govern que se celebra al Palau de la Generalitat. Segons l'últim balanç oficial, l'atropellament massiu a la Rambla de Barcelona ha deixat almenys 13 morts.

Summary: Junqueras agraeix les trucades de Santamaría, Oltra i Barceló per interessar-se pel "tràgic" atemptat


Cada dia hi ha 10.000 persones que entren o surten de la Conca d'Òdena per treballar. Des del 13 de març, amb l'aprovació del confinament de la zona en fase 1, totes aquestes persones no poden anar a la feina, i això, segons l'alcalde d'Igualada, Marc Castells, els deixa "en una situació de vulnerabilitat total". Cansats d'esperar una solució que no acaba d'arribar, Castells ha anunciat que els alcaldes estan estudiant mesures per "forçar" els governs català i espanyol a solucionar el conflicte de tots aquests treballadors atrapats pel confinament. Segons Castells, ha de ser una solució "bidireccional" que serveixi tant per als treballadors que no poden sortir de la zona confinada com per als qui haurien d'entrar i tampoc poden.

Summary: Els alcaldes de la Conca d'Òdena volen "forçar" els governs a solucionar el conflicte dels treballadors confinats


El trànsit de l'àrea metropolitana s'ha reduït considerablement des del decret d'estat d'alarma del divendres 13 de març. Aquest dissabte, fins a les sis de la tarda ha baixat un 86,9% en direcció sortida respecte el dissabte 7 de març, abans de l'ordre de confinament. En sentit entrada ha caigut en un 85,9%. Segons el Servei Català de Trànsit (SCT) no hi ha hagut cap retenció ni incidència viària rellevant al llarg del dia.

Summary: El trànsit de sortida de l'àrea metropolitana baixa un 86,9% aquest dissabte


El líder de Catalunya en Comú Podem, Xavier Domènech, ha considerat que en la reunió de JxCAT a Brussel·les "es juga el futur del país" i ha lamentat que es faci "amb gent que no té clar ni com començar a caminar". El diputat ha valorat que hi ha una "crisi" dins l'indepenentisme sobre quin projecte tirar endavant i també dins de JxCAT "sobre si fent coses simbòliques de nou vas enlloc". "Jo crec que ni demostres res ni vas enlloc", ha apuntat. Domènech ha recordat que van ser les formacions independentistes les que van prendre la decisió de governar plegades i per això les ha instat a "fer honor de la paraula donada" i formar govern. "Potser ja n'hi ha prou", ha manifestat.  El líder de CatECP ha valorat que fins ara JxCAT, ERC i la CUP s'ha mostrat "incapaces de sortir dels debats legitimistes i simbòlics" i ha lamentat que s'hagi arribat a aquesta situació després de gairebé tres mesos.  Domènech ha explicat que va parlar amb el president del Parlament, Roger Torrent, fa dos dies i que aquest va compartir amb ell que no podien quedar "atrapats" ena questa situació. Ha afegit que el president li va transmetre que la resolució dels recursos presentats per Jordi Sànchez havien de ser "relativament ràpids" i que "alhora es podria donar la situació que es presentés un nou candidat o candidata", tot i no tenir informació directa sobre això.  El diputat ha lamentat però que primer es va proposar Carles Puigdemont i es va ajornar el seu ple d'investidura a l'espera de que es poguessin garantir els seus drets i una situació similar s'ha repetit amb Jordi Sànchez. "Aquest país està fartíssim de simbolismes que no duen enlloc, necessitem polítiques per a la gent del país", ha declarat.

Summary: Domènech sobre JxCAT: "Es juga el futur del país en una reunió amb gent que no té clar ni com començar a caminar"


El TNC inaugurarà la temporada 2020-2021 a la Sala Petita al setembre i no a la Sala Gran. L'espectacle inaugural, que s'adaptarà a les mesures sanitàries dictades en aquell moment, estarà basat en el 'Decameró' de Pier Paolo Passolini i constarà de deu monòlegs escrit per autors com Marta Marín-Dòmine, Perejaume i Cristina Morales sobre "l'apocalipsi" actual. Xavier Albertí, director artístic del TNC, ha desgranat que la temporada constarà de 27 espectacles, molts dels quals seran enregistrats i seran emesos en línia a través d'un abonament digital després de l'estrena. "Serà un producte audiovisual d'alta qualitat", ha assegurat. Es preveu que el primer espectacle de la Sala Gran sigui al desembre. Albertí ha donat a conèixer els grans trets la nova temporada del TNC, sense concretar-ne la majoria d'espectacles. En total, estarà formada per 27 espectacles, dels quals n'hi haurà nou produccions pròpies, deu coproduccions amb companyies, vuit companyies convidades, a l'entorn d'uns 170 actors i actrius que es complementaran fins a 340 professionals vinculats a les produccions. El director ha dit que es mantindrà el compromís amb la paritat amb dotze autories femenines, onze de masculines i quatre de mixtes; així com onze direccions femenines, tretze de masculines i tres de mixtes. Albertí admet que tot això estarà supeditat a que la realitat no interfereixi i no ho torni a fer complexa i impossible. El director artístic del TNC explica que l'eix comú de la propera temporada serà com "la humanitat surt dels atzucacs més terribles i bèsties en alguns casos de forma col·lectiva i altres de forma individual".  Albertí ha manifestat que obriran la temporada a finals de setembre i primers d'octubre amb la "garantia d'un format real" amb espectadors segons les autoritats sanitàries. Ha indicat que paral·lelament a aquest format amb públic, el TNC prepara una versió per ser emesa en línia dels seus espectacles. "Serà un producte audiovisual d'alta qualitat", ha assegurat. Aquesta versió en línia anirà acompanyada d'una documentació complementària sobre com s'elaboren els espectacles amb informació de l'autor i de l'època en què va ser escrita. "Sempre hi haurà l'estrena presencial i el més aviat que es pugui es penjarà aquest paquet audiovisual amb la gravació de l'espectacle", ha remarcat.   El director artístic del TNC ha detallat que estan treballant amb TV3 per tirar endavant aquesta iniciativa d'enregistrar els espectacles que es preveu que en alguns moments sigui amb públic i altres només amb els actors. Els espectacles es publicarien amb subtítols en català, castellà i anglès. "És un producte que ens ha de servir per fer arribar al món allò que produïm, però a TV3 també li ha de servir per omplir una part de la seva graella".  Espectacle inaugural  L'espectacle inaugural estarà basat en el 'Decameró' de Pier Paolo Passolini. El TNC ha encarregat a deu persones perquè escriguin un monòleg perquè sigui recitat en un màxim de deu minuts i que faci reflexionar sobre el "propi apocalipsi" i "sobre el temps que es deixa enrere i cap a quin temps va el món i quines eines es necessiten per tirar endavant".  S'ha encarregat el text a Marta Marín-Dòmine, Najat el Hachmi, Cristina Morales,  Gregorio Luri, Perejaume, Dimitris Dimitriadis, Narcís Comadira, fragments de l'obra de Benet i Jornet, entre d'altres. En total hi haurà deu intèrprets i deu direccions. "És un espectacle que volem que tingui tota la musculatura ideològica que ens farà falta i no serà l'única que trobarem aquesta temporada". Albertí també ha reconegut que la inauguració a la Sala Petita amb una obra amb deu monòlegs també facilita els assajos de l'espectacle.   Doble epicentre La propera temporada tindrà un doble epicentre. Per una banda, recuperarà l'epicentre Pioneres, programat ja en aquesta temporada que acaba i que no es va poder desenvolupar per la crisi del coronavirus. Això inclou per exemple l'espectacle 'Solitud' de Víctor Català. "Sense aquesta peça era molt difícil donar pes a l'epicentre Pioneres". L'epicentre Pioneres té la voluntat de "rescatar de l'oblit" algunes veus femenines fonamentals. El segon epicentre de la temporada 2020-2021 girarà al voltant del teatre musical del Paral·lel de finals dels 20 i principis dels 30 que permetrà tancar la Sala Gran amb la darrera direcció d'Albertí com a director artístic del TNC. "Serà la primera vegada que una dramaturga catalana contemporània, viva, meravellosa i única pujarà a la Sala Gran a l'entorn d'un text que farà reflexionar sobre les grans èpoques de canvi com la resta dels 27 espectacles de la temporada".  Cruïlla i Grec Per altra banda, s'ha explicat que hi ha la proposta del Grec que el TNC aculli dos muntatges. Pel que fa al festival Cruïlla es treballa perquè es puguin fer als jardins del teatre fins a 24 concerts durant el juliol. "Tot està condicionat a l'aprovació d'uns protocols".  Per la seva part, Mònica Campos, directora executiva del TNC, ha destacat que el coronavirus amb la cancel·lació de part de la temporada ha significat una pèrdua d'ingressos propis de dos milions d'euros al 2020.

Summary: El TNC inaugurarà la temporada al setembre amb deu monòlegs a la Sala Petita sobre "l'apocalipsi" actual


La líder de Ciutadans (C’s) a Catalunya, Inés Arrimadas, ha carregat de nou aquest divendres contra PP i Podem per la seva estratègia en aquest període de negociacions per a una investidura a Espanya. Segons Arrimadas, contrasta molt l’actitud de C’s “fent propostes” per intentar formar un govern, amb la d’aquestes altres formacions, a les que acusa d’estar “instal·lades en la queixa, en els problemes i en no fer res” per desbloquejar la situació. En aquest sentit, Arrimadas ha “lamentat” que no s’hagi acceptat la proposta d’Albert Rivera –president de C’s- perquè els líders dels grans partits “facin un pas al costat” i es busqui un “president de consens”. “No ens agrada quedar-nos en un racó i fer veure que deixant passar el temps se solucionarà”, ha dit, apuntant a PP i PSOE, en aquest cas.  Inés Arrimadas ha respost així, en roda de premsa, a les preguntes sobre per què creu que les negociacions per una possible investidura a Espanya segueixen bloquejades. “Portem quatre mesos proposant solucions, treballant sobre un context de reformes, arribant a acords i parlant amb tothom. Queda menys d’una setmana per saber si anem o no a eleccions. Si tornem a anar a eleccions, els partits hauran d’explicar que han fet en aquests quatre mesos i hi ha partits que no podran explicar gaire res”, ha sentenciat la líder catalana de C’s. D’altra banda, davant una més que probable convocatòria electoral al Congrés i al Senat, Arrimadas s’ha mostrat partidària “d’aprofitar el procés de primàries” que es va fer per al 20-D dins de C’s i no repetir-les. En tot cas, ha dit, si hi ha alguns candidats que no volen presentar-se de nou o no van funcionar, “la direcció nacional té mecanismes per actuar i els estatuts del partit li ho permeten”.

Summary: Arrimadas acusa PP i Podem d’estar “instal·lats en la queixa”, “no fer res” per formar govern i “quedar-se en un racó”


Els escorcolls a Anglès (Selva) pel doble crim de Susqueda s'han reprès aquest dimarts al matí. Simultàniament fan dos registres, un a la casa del carrer Nou on hi ha el suposat autor material del crim i l'altre a l'immoble de la Font del Canyó 16, on hi ha el seu fill arrestat per tràfic de drogues. Els Mossos d'Esquadra han traslladat Jordi Magentí Gamell al carrer Nou (el domicili del seu oncle) i, mentre entrava a l'immoble, ha cridat "no he fet res, m'estan volent posar un mort que jo no he fet, no he fet res". Els investigadors afirmen que no tenen cap dubte que Magentí Gamell és qui va matar la parella del Maresme desapareguda al pantà de Susqueda a finals d'agost. No seria el primer cop que comet un assassinat. L'any 2000 l'Audiència de Girona el va condemnar a 15 anys de presó per matar la dona a trets l'any 1997.

Summary: Reprenen els escorcolls a Anglès pel doble crim de Susqueda


El vehicle anava carregat de roba i s'ha tallat un carril en sentit sud ACN Sant Cugat del Vallès.- El conductor d'un camió ha resultat ferit lleu en bolcar al quilòmetre 159 de l'AP-7, a l'altura de Sant Cugat del Vallès. Hi ha un carril tallat en sentit sud. El camió anava carregat de roba, segons ha informat el Servei Català de Trànsit.

Summary: Ferit lleu el conductor d'un camió que ha bolcat a l'AP-7 a Sant Cugat del Vallès


Els esdeveniments esportius, que atreuen més de 20.000 nens i joves a la Costa Daurada per Setmana Santa, són el principal motor de l'ocupació turística a la zona que es preveu que superi el 85%. Amb un 65% dels establiments oberts -una xifra habitual quan la Setmana Santa cau aviat-, no es descarta fregar la plena ocupació si el temps acompanya i s'alleugereix la competència dels destins d'esquí i de muntanya que, amb el darrer temporal de fred, encara tindran tirada. Els càmpings de la demarcació ompliran al 100% els bungalows, tot i que l'ocupació encara serà baixa a les parcel·les. La neu al Pirineu i la Setmana Santa a finals de març tampoc afavoreix els allotjaments rurals de les Terres de l'Ebre. Només preveuen omplir durant el cap de setmana –entre dijous i dilluns- de Pasqua. La primera part de la setmana l'ocupació es pot situar entre un 50 i un 80% al delta de l'Ebre i pràcticament nul·la a les planes interiors. L'arribada aviat, al mes de març, de la Setmana Santa no sol ser molt celebrada entre els hotelers de la Costa Daurada, però com ha apuntat a l'ACN Eduard Farriol, president de la Federació Empresarial d'Hostaleria i Turisme de Tarragona (FEHT), l'ocupació no dependrà tant aquest any de les dates. Ho farà de l'aposta clara i, al seu parer, encertada, que s'ha fet per desvincular la destinació turística de Salou i la Costa Daurada del festival Saloufest -un certamen que atreia durant tres setmanes milers d'estudiants britànics-, i apostar per un turisme esportiu que està funcionant "força bé". Per segona temporada consecutiva, la Costa Daurada acollirà més de 20.000 esportistes, la majoria joves i nens, que participaran als campionats Mare Nostrum de futbol -amb una participació de 220 equips-, el "mundialet" de futbol de Cambrils -amb més de 500 equips-, les competicions de bàsquet de Tarragona, un torneig de voleibol de platja o els balls de Salou i Cambrils, entre d'altres. "Amb tot això, l'ocupació és òptima. Són 20.000 esportistes, tots ells acompanyats perquè són nens i venen amb tota la família", ha destacat Farriol. El president de la FEHT ha insistit que el sector no troba gens a faltar el Saloufest. "És el millor que hem pogut fer. Entenc que hi ha gent que no hi estarà d'acord, però com a destinació turística, el Saloufest era nefast", ha defensat. "Evidentment a un bar de nit li feia més favor el Saloufest que els 20.000 nens que venen a fer esports, però com a destinació turística hem d'estar molt satisfets de l'acord al qual es va arribar", ha afegit. Amb les reserves ja al 85% de l'ocupació i el pronòstic de superar de llarg el 90% si els temps acompanya, Farriol fa una bona valoració de les previsions d'aquesta Setmana Santa. "Amb la neu que segueix, Mundo Sènior que enguany ha baixat, i donada la situació i les dates que estem, és una ocupació de la qual no ens en podem queixar, està bé", ha apuntat el responsable de FEHT. El perfil del client és el turista de proximitat -de Catalunya i la resta de l'Estat, sobretot de l'Aragó i el País Basc-, però amb força presència ja de turisme francès. Els visitants de la resta d'Europa encara es faran esperar, ja que les rutes dels touroperadors no han començat la campanya -ho solen fer a mitjans d'abril-.  Dualitat en l'ocupació a l'Ebre A les Terres de l'Ebre, la dualitat s'ha establert com la tònica habitual de l'ocupació turística als allotjaments rurals durant les vacances de Setmana Santa: tant per la desigualtat en el repartiment temporal com territorial de la demanda. Els allotjaments integrats en l'Associació de Turisme Rural de les Terres de l'Ebre (Aturebre) tornaran a omplir durant l'última part de la Setmana Santa, entre dijous i dilluns, amb un 98% d'ocupació en aquests moments. Per contra, el nivell de reserves és força inferior durant la primera part del període festiu, des d'aquest cap de setmana i fins dimecres, amb un 30% de mitjana. "No canvia res: tenim molta demanda els dies de festa: s'omplirà el Pirineu i l'Ebre. Però els altres dies és més minoritari, no hi ha tanta demanda", constata Juanjo Bel, portaveu d'Aturebre, qui no descarta que els primers dies siguin encara "més fluixos que l'any passat". En aquest cas, a més, amb diferències notòries segons la ubicació: mentre les cases que se situen dins del delta de l'Ebre poden situar-se entre el 50 i el 80% -plenes en alguns casos-, les de la plana interior del Baix Ebre i el Montsià encara no han tancat pràcticament reserves per al primer tram de setmana santa. Altres factors ja coneguts, a més, faran que aquesta dualitat sigui encara més accentuada enguany, seguint la línia marcada de temporades anteriors. D'una banda, pel fet que el període festiu arriba aviat, principalment dins del mes de març, però sobretot perquè les nevades dels últims dies i setmanes poden acabar decantant molt dels potencials visitants cap a una destinació de muntanya per a la pràctica de l'esquí. Els principals clients d'aquest tipus d'allotjaments continuaran sent famílies i grups d'amics residents a Catalunya. Molt pocs vinguts de fora.  Segons Bel, les xifres de previsions per aquesta Setmana Santa dibuixen una tendència a un major "estancament", fins i tot a una caiguda de l'ocupació durant els últims temps. "L'hivern ha estat dolent: excepte el pont de desembre i Cap d'Any, la resta ha estat molt dolent", apunta. Uns precedents que no permeten encara veure la pròxima temporada d'estiu amb optimisme. "No hi ha massa alegria. Encara no hi ha reserves per a l'estiu", tanca.

Summary: Els esdeveniments esportius ompliran els hotels oberts a la Costa Daurada aquesta Setmana Santa


El nombre d'autònomes s'ha mantingut pràcticament estable des de 2008 (-0,8%), mentre que el d'homes autònoms ha caigut un 12% ACN Madrid.-L'economia catalana compta amb 192.751 dones autònomes a tancament de 2017 i és la comunitat amb més afiliades al règim especial de treballadors autònoms (RETA), segons un estudi publicat aquest dilluns per l'ATA. El nombre d'autònomes a Catalunya s'ha reduït en un 0,8% en relació al 2008, mentre els homes afiliats al RETA han caigut un 12% en el mateix període. Amb tot, la xifra absoluta d'homes autònoms catalans és de 353.199. Al conjunt de l'estat espanyol, el nombre de dones autònomes és de 1.130.771, segons dades de desembre de 2017, el que representa un creixement del 2,2% en relació al 2008. Per contra, els homes autònoms sumen 2.069.543, l'equivalent a una reducció del 10,1% en comparació amb 2008, segons l'ATA.

Summary: Catalunya compta amb 192.751 dones autònomes i és la comunitat amb més afiliades a aquest règim


Un estudi liderat per l'Institut de Salut Global de Barcelona (ISGlobal) ha mostrat que la pèrdua en les funcions cognitives esperada com a part del procés d'envelliment és lleugerament més lenta en persones que viuen en veïnats més verds. La recerca, publicada a 'Environmental Health Perspectives', va fer un seguiment durant deu anys a 6.500 persones d'entre 45 i 68 anys i pertanyents a la cohort Whitehall II, al Regne Unit. La investigació ha donat com a resultat dels tres tests cognitius que s'han fet que els participants que viuen en zones verdes han tingut un procés d'envelliment d'un 4,6% menor respecte als que no. Aquests tests han anat avaluant el seu raonament verbal i matemàtic, la fluïdesa verbal i la memòria a curt termini, així com el declivi en totes aquestes funcions al llarg dels anys. L'espai verd en el veïnat de cada participant es va estimar utilitzant imatges via satèl·lit. Una investigadora d'ISGlobal i primera autora de l'estudi, Carmen de Keijzer, ha explicat que existeixen evidències del fet que el deteriorament cognitiu pot ser influït per l'entorn urbà, com la contaminació de l'aire o el soroll, i per l'estil de vida, especialment si es té una vida sedentària o molt estrès. "Evidències recents han mostrat beneficis cognitius de l'exposició als espais verds en nens i nenes, però els estudis sobre les possibles relacions entre exposició a espais verds i declivi cognitiu en persones grans són encara escassos", ha afirmat de Keijzer. L'ISGlobal, un centre impulsat per la Fundació Bancària La Caixa, conclou que es pot observar que les associacions entre els espais verds i el deteriorament mental són més fortes entres les dones i, per tant, creuen que aquestes relacions podrien estar influenciades pel gènere. L'institut ha explicat que s'espera que l'any 2050 la proporció de persones de més de seixanta anys al món s'hagi duplicat respecte a la que hi havia el 2015 i que les prediccions apunten a un augment dels casos de demència a un ritme semblant. Un altre dels investigadors d'ISGlobal i darrer autor de l'estudi, Payam Dadvand, ha expressat que "encara que les diferències en el declivi cognitiu observades en el nostre estudi són modestes individualment, quan es consideren en l'àmbit poblacional són molt més significatives". "En cas de ser confirmats per estudis futurs, aquests resultats poden constituir una base científica per implementar intervencions específiques per desaccelerar el deteriorament cognitiu en persones grans residents en àrees urbanes i, d’aquesta manera, millorar la seva qualitat de vida", ha afegit.

Summary: Un estudi relaciona viure en veïnats més verds amb un deteriorament cognitiu més lent en persones grans


Un camió no frena i esbotza una tanca que limita l'accés motoritzat a la Devesa de Girona. Una càmera de videovigilància ha captat el moment en què el conductor destrossa la barrera el 6 de desembre passat a primera hora del matí. Al vídeo s'aprecia com el camioner no redueix la velocitat quan arriba a la barrera ni s'atura després de l'impacte a veure què ha passat. L'ajuntament de Girona ha difós les imatges per fer una crida al civisme. El regidor de paisatge i hàbitat urbà, Narcís Sastre, ha explicat que s'estan plantejant reparar la tanca o substituir-la per un altre sistema més contundent, com col·locar-hi pilones hidràuliques. L'ajuntament va instal·lar la tanca al passeig del Ter a principis d'estiu i va tenir un cost de 10.000 euros. Sastre ha detallat que reparar les destrosses provocades pel camió costaria uns 4.000 euros.

Summary: Un camió no frena i esbotza una barrera d'accés a la Devesa de Girona


En un comunicat conjunt dels dos sindicats majoritaris titulat en defensa de la convivència democràtica, CCOO i la UGT condemnen les actuacions judicials engegades pel govern espanyol que s'han portat a terme per part de les forces policials al llarg d'aquest dimecres al mati en diferents institucions catalanes. Els sindicats adverteixen que la ''desproporcionalitat'' és un camí que ''porta a un enfrontament polític i social indesitjat i no a la solució política'', que ha de passar pel dret a decidir de la ciutadania, defensen. Els sindicats fan una crida ''a la societat catalana a reaccionar de manera unitària, des d'una àmplia base com la que va sustentar el pacte pel referèndum''.  En el comunicat, CCOO i la UGT reclamen el cessament de les actuacions d'àmbit penal que estan ''conculcant els drets civils'' dels catalans. Els sindicats ''exigeixen'' que es deixin de violar drets de manifestació, reunió, el dret a la informació i el secret de les comunicacions.   CCOO i UGT reclamen, ara amb més ''èmfasi que mai, el camí del diàleg i respecte democràtic a totes les persones i institucions''. Després ''d'exigir'' el cessament ''immediat'' de les detencions i de les actuacions policials contra les institucions catalanes, els sindicats recorden, com sempre han defensat, que els ''conflictes polítics requereixen solucions polítiques''.

Summary: CCOO i UGT condemnen les actuacions judicials ''desproporcionades'' del govern espanyol d'aquest dimecres


ERC, CatECP i la CUP han denunciat aquest divendres que el govern del Marroc ha denegat l'entrada al país dels membres de l'intergrup per la Pau i la Llibertat del Sàhara del Parlament de Catalunya. La delegació, formada entre d'altres pels diputats Ferran Civit (ERC), Susana Segovia (CatECP) i Vidal Aragonés (CUP), ha viatjat des de Las Palmas (Illes Canàries) a Al-Aaiun i després de l'aterratge un representant del govern del Marroc els ha denegat l'entrada i els ha fet tornar a l'aeroport d'origen. La comitiva havia realitzat prèviament les gestions d'informació a través del ministeri espanyol. Segons han explicat, tenien previst visitar aquest cap de setmana diverses entitats vinculades a l’activisme i als presos saharauis.

Summary: ERC, CatECP i la CUP denuncien que el Marroc ha denegat l'entrada dels membres de l'Intergrup per la Pau del Parlament


Els Mossos d'Esquadra han detingut aquest dissabte un home de 46 anys, nacionalitat espanyola i veí de Terrassa, per haver assassinat presumptament la seva germana, de 51 anys. Segons un comunicat de la policia catalana, l'agressió va passar cap a un quart de deu del vespre en un domicili situat a l'avinguda Josep Tarradellas de la ciutat egarenca. En arribar al lloc, els agents van comprovar que la dona, era morta. Per aquesta raó van detenir el seu germà, que també era a l'habitatge, com a presumpte autor de l'homicidi. El detingut passarà a disposició judicial davant del jutjat d'instrucció en funcions de guàrdia de Terrassa en les pròximes hores.

Summary: Detenen un home a Terrassa per matar la seva germana


Disset veïns de diferents municipis de l'Alt Urgell estan fabricant més d'una quarantena de màscares de protecció facial amb impressores 3D, les quals s'entregaran aquest dimecres al Sant Hospital de la Seu d'Urgell. De fet, la demanda els ha arribat a través del propi centre sanitari, així com també des de l'ajuntament, i aquest dilluns ja li han fet arribar una seixantena de tiradors de porta, amb els quals s'evita haver-les de tocar amb les mans. A més, també tenen previst fer alguns accessoris que formen part dels respiradors, tot seguint les indicacions que han estat validades per l'equipament hospitalari Parc Taulí de Sabadell o per la comunitat 'maker' de sanitat. El professor de tecnologia de l'Institut la Valira de la Seu d'Urgell, Marc Llovera, és el coordinador de la iniciativa i ha explicat que el seu objectiu és el de replicar peces mitjançant impressores 3D. En aquest sentit, ha volgut deixar clar que no són fabricants de material mèdic, sinó que la seva voluntat és la de donar facilitats als professionals de la salut. Pel que fa a les màscares, a la part que estan imprimint se li afegirà, per part de l'hospital, un plàstic transparent al davant. D'aquesta manera, es contribueix a la prevenció de contagis de covid-19 entre els metges i els pacients. Llovera també ha volgut fer una crida a d'altres persones de la comarca que tinguin una impressora 3D per a què se sumin a la iniciativa, unint-se al canal de Telegram CV19_FAB_ALT URGELL. Així, ha remarcat la importància que té el fet d'haver-se organitzat de forma pròpia a la zona, tenint en compte la distància física que hi ha des del centre hospitalari de la Seu d'Urgell als situats a les capitals de demarcació de Lleida i Barcelona. Tot i això, ha detallat que la seva tasca està coordinada amb d'altres xarxes que existeixen arreu del territori lleidatà, Catalunya, l'Estat i el món.

Summary: Disset veïns de l'Alt Urgell fabriquen màscares de protecció facial amb impressores 3D per l'Hospital de la Seu d'Urgell


La confiança dels europeus en l'economia ha registrat un augment mensual rècord al juny coincidint amb la suavització de les restriccions per frenar l'expansió de la covid-19. Segons l'indicador de sentiment econòmic de la Comissió Europea, l'augment de la confiança en l'economia s'ha incrementat en 8,2 punts a l'eurozona fins assolir els 75,5, mentre que l'augment en el conjunt de la Unió Europea ha estat de 8,1punts, una xifra que fa escalar l'indicador fins als 74,8 punts. Es tracta de la segona pujada mensual consecutiva després de la caiguda rècord registrada al març. Espanya, juntament amb Itàlia, és el tercer estat de la zona euro amb un increment més fort de la confiança en l'economia, per darrere de França i els Països Baixos.   A l'eurozona, l'increment de la confiança en l'economia s'explica per un augment generalitzat en diferents sectors econòmics. En la indústria, l'increment ha estat de 5,8 punts, en els serveis de vuit, en els consumidors de 4,1, en el comerç minorista de 10,4 i en la construcció de 4,9 punts. Pel que fa a les expectatives en ocupació, la confiança ha augmentat en 12,7 punts a l'eurozona al juny, mentre que en el conjunt de la Unió Europea l'increment ha estat de 11,9 punts.

Summary: La confiança dels europeus en l'economia registra un augment rècord coincidint amb la suavització de les restriccions


La Diputació de Barcelona ha presentat aquest dilluns la finalització de la redacció del Pla director urbanístic (PDU) de les Vies Blaves que permetrà fer transitables més de 300 quilòmetres de les lleres dels rius Llobregat, Anoia i Cardener per a vianants i mitjans no motoritzats. El projecte, que s'aprovarà de forma inicial a finals de març, preveu habilitar camins que passaran per una seixantena de municipis i dels quals se'n beneficiaran més de cinc milions de persones. Pioner al sud d‘Europa per la seva envergadura, el projecte de les Vies Blaves posa en valor la natura i el patrimoni de les comarques de Barcelona per convertir-los en motor d’atracció turística a l’interior del país. El projecte de les Vies Blaves, que té un pressupost de 60 MEUR, preveu recuperar destacats elements monumentals del territori al llarg del riu Llobregat i els seus afluents, com ara el pont de l’antic ferrocarril de Berga, el pont del Diable de Martorell i el de la colònia Sedó. El projecte de les Vies Blaves també preveu la construcció d’un nou pont al pantà de la Baells. El projecte també posarà en valor els actius patrimonials de la demarcació, donant-los encara més visibilitat i facilitant accessos alternatius. És el cas del conjunt monumental de Cardona, el projecte cultural i turístic Mont Sant Benet de Sant Fruitós de Bages o el barri del Rec d’Igualada. Les Vies Blaves passaran per una seixantena de municipis millorant l’accessibilitat a 3 parcs naturals, 12 espais  naturals protegits i 8 espais turístics. Tot aquest àmbit té un àrea d'influència de més de 5 milions de persones, el 70% dels catalans, que hi viu o es troba a menys de mitja hora de distància. Pel que fa al seu impacte turístic, el recorregut de les Vies Blaves inclou més de 5.000 places d’allotjament, entre hotels, pensions, allotjaments rurals, alberg i càmpings, que s'amplia a 10.000 si es té en compte la seva àrea d'influència.  Tres Vies Blaves La columna vertebral del projecte és la Via Blava Llobregat, que resseguirà la llera del riu Llobregat: l'únic que neix i mor a la demarcació de Barcelona. Aquesta via recorrerà 186 quilòmetres i passarà per 5 comarques: Berguedà, Bages, Baix Llobregat, Vallès Occidental i Barcelonès. Des de les fonts del riu, a Castellar de N’Hug, fins a la desembocadura del Prat de Llobregat, unirà indrets com Sant Benet de Bages, Montserrat i 15 colònies tèxtils. El recorregut principal, que proposa 16 portes d’accés diferents, es podrà completar amb gairebé 90 quilòmetres més de possibles variants i enllaços. La Via Blava Llobregat suposarà una inversió d’uns 24 milions d’euros. Pel que fa a la Via Blava Cardener es condicionaran prop de 50 quilòmetres d’itineraris pel Bages. Amb 7 possibles portes d’accés, entrarà a la demarcació de Barcelona per Cardona i confluirà amb la Via Blava Llobregat a Castellgalí. La inversió prevista supera els 10 milions d’euros. La Via Blava Anoia començarà a la confluència dels camins de Calaf, Sant Martí Sesgueioles, Montmaneu i Argençola, al municipi de Jorba.  Passarà per l’Anoia, l’Alt Penedès i el Baix Llobregat i confluirà amb la Via Blava Llobregat a Martorell. Amb un total d’aproximadament 70 quilòmetres de llargada i 12 possibles portes, requerirà una inversió d’uns 9 milions d’euros. Actualment ja es disposa del projecte constructiu dels primers 19 quilòmetres de tram d’aquesta via.

Summary: A punt per aprovar-se el pla que farà transitables 300 quilòmetres de les lleres del Llobregat, l'Anoia i el Cardener


Dues persones han quedat ferides aquest dilluns al matí en un xoc entre un camió i un turisme a la C-17 a Figaró-Montmany (Vallès Oriental), segons ha informat el Servei Català de Trànsit. L'accident s'ha produït cap a les dotze del migdia al quilòmetre 34. Com a conseqüència, hi ha hagut dos ferits, un de menys greu i l'altre lleu, que han estat traslladats a l'Hospital de Granollers. La via s'ha hagut de tallar en sentit Barcelona. Fins al lloc de l'accident s'hi ha desplaçat tres dotacions dels Bombers de la Generalitat, a més d'efectius dels Mossos d'Esquadra i del SEM. També aquest matí-migdia, a partir de les onze s'han produït dos accidents més a la mateixa C-17. Un d'aquests ha estat a Tagamanent (Vallès oriental)) al quilòmetre 38 en sentit Barcelona amb un autobús implicat. No hi ha hagut ferits però els passatgers han estat evacuats en un altre autobús per poder reemprendre el viatge. I a l'altura de Seva (Osona), al quilòmetre 43, també en sentit Barcelona, hi ha hagut una sortida de via d'un vehicle, que ha causat un ferit lleu. Aquest matí ha plogut a la zona on s'han produït aquests accidents a la C-17. En aquest sentit, el Servei Català de Trànsit demana prudència i que es moderi la velocitat.

Summary: Dos ferits en un xoc entre un camió i un turisme a la C-17 a Figaró-Montmany